**Ca o pedeapsă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Hai, lasă-mă să-ți desenez pe coapsă

Un albatros cu aripi desfăcute

Când mergi pe țărm să fii ca o pedeapsă

Nisipului ce-ar vrea să te sărute,

Dar nu ajunge dincolo de gleznă,

Acolo unde albatrosul zboară,

Că prafu-i mic și locuiește-n beznă,

Tu ești zglobie ca o căprioară.

Hai, lasă-mă să-ți desenez pe frunte

Un colț de infinit, s-atingă cerul,

Că ești o stea, nu poate un grăunte

Să-ți descifreze într-un veac misterul.

- Sub tâmpla stângă tremurul aripei

E-un atribut necontestat de vreme

Că am trăit în profunzimea clipei

Şi-am fost a ta din primele poeme.

Pedeapsă pentru alţii, pentru tine

Mi-am descuiat şi sufletul, şi gândul...

De n-ai fi tu, iubite, spune-mi cine

Mi-ar umezi cu buzele pământul?

Prin estuarul inundat de lavă

Ce pasiuni fără de rost s-ar naşte,

Când mă-ntărâți trecând prin vena cavă,

Pedeapsa şi-nvierea mea de Paşte!

Ioan Grigoraș Liliana Trif